**ОШ ’’Петар Кочић’’ - Темерин**

**САМОВРЕДНОВАЊЕ РАДА ШКОЛЕ**

**Школска 2024 - 2025.година**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Тим за самовредновање**

**УВОД**

Са крајем школске 2024/25. године истекао је и петогодишњи *Развојни план установе*, те је било неопходно приступити вредновању свих области рада и живота школе, како би се створила основа за дефинисање нових развојних циљева и визије школе у наредном периоду.

Радило се на припреми упитника за мерење ставова из **шест области вредновања рада школе**:

1. **РУКОВОЂЕЊЕ - руководеће улоге и приступи рада са другима**
2. **ПОДРШКА УЧЕНИЦИМА - добробит и учешће ученика у животу школе**
3. **НАСТАВА И УЧЕЊЕ - настава и учење као подршка за све ученике**
4. **ЕТОС - подршка за запослене унутар установе**
5. **ПАРТНЕРСТВО - сарадња са родитељима и широм заједницом**
6. **ИНФРАСТРУКТУРА - инфраструктура и унапређивање развоја установе.**

**УЗОРАК ИСПИТАНИКА**

Испитано је **357 ученика** од планираних 535 којима је упитник прослеђен. Од укупно 89 запослених наставника, на упитик је одговорило **49 запослених (учитељи, наставници, стручни сарадници)**. Испитивање је обухватило **204 родитеља**, који су се добровољно одазвали анкетирању. Од планираних 39, на анкету је одговорило **16 запослених у служби помоћног особља** школе.

**ВРЕМЕ ИСПИТИВАЊА**

Обим самовредновања за потребе новог развојног плана, припрема упитника у форми гугл-упитника, као и динамика рада школе, условила је спровођења испитивања узорка у **другом полугодишту школске 2024/25**. године. Након трећег квартала се приступило и анализи добијених података.

**ИНСТРУМЕТНИ ИСПИТИВАЊА**

За потребе самовредновања конструисани су **упитници за ученике, наставнике, стручне сараднике, родитеље и помоћно особље школе.** За сваку категорију испитаника је одабрано до пет ставки које су требале да у најбољој мери покажу ефекте ангажовања запослених у циљу остваривања развоја и напредовања школе и образовног процеса који се у њој одвија. Упитници су прослеђени испитаницима у форми гугл-упитника и добијен је графички приказ заступљености различитих ставова по питању датих тврдњи, након чега је уследила и дескриптивна анализа резултата.

**АНАЛИЗА РЕЗУЛТАТА УПИТНИКА ЗА УЧЕНИКЕ**

Анкета о самовредновању рада школе показује да ученици наше основне школе позитивно перципирају рад школе али указују и на потребу за систематским унапређивањем у више области, посебно у укључивању ученика у одлучивање,

коришћењу савремене технологије у настави, индивидуализацији наставе и квалитету

школског простора. Резултати анкете, у којој су учествовали ученици од 5. до 8.

разреда, указују на то да већина ученика позитивно перципира рад управе школе, одељенских старешина, педагога, психолога и наставника.

Ученици у великом броју препознају ангажованост управе у доменима безбедности,

укључивања у одлуке и промоцији промена, али сматрају да је та ангажованост

најчешће *делимично присутна*. То указује да школа има структуру и систем, али јој

недостаје доследност и јача повратна веза са ученицима.

Ученици високо вреднују ангажовање старешина у развоју климе у одељењу,

индивидуалном приступу и комуникацији с родитељима.

Ученици уочавају труд наставника да користе различите методе и развијају критичко

мишљење и креативност али и указује на потребу за више иновативности, примене ИКТ-а и персонализованих стратегија учења.

Ученици у значајном броју изражавају осећај припадности и толеранције у школи али

истичу потребу за бољом физичком опремљеношћу простора – како унутрашњег

(најчешће тоалет), тако и спољашњег (двориште и зона за одмор).

Иако постоји одређен степен уважавања мишљења ученика, знатан проценат њих

(18%) сматра да се њихов глас не слуша, што указује на потребу за јачањем

демократске културе у школи.

**АНАЛИЗА РЕЗУЛТАТА УПИТНИКА ЗА РОДИТЕЉЕ**

Родитељи у великој мери препознају посвећеност школе безбедности ученика, развоју позитивне школске климе и индивидуалном приступу сваком детету. Одељенске старешине су високо оцењене у погледу благовременог информисања родитеља, пажње према ученицима који спорије напредују и сарадње са колегама ради обезбеђивања подршке. Наставници се издвајају по примени различитих метода у настави и подршци развоју одговорности и стратегија учења код ученика.

Ипак, резултати показују да постоји значајан простор за побољшање у области

укључивања родитеља и ученика у процес одлучивања и евалуације рада школе, као и у јачању сарадње са локалном заједницом и релевантним институцијама. Одређен број

родитеља сматра да педагози и психолози треба интензивније да користе истраживања

и доказе у планирању побољшања рада школе, као и да више мотивишу наставнике у

развоју заједничке визије и тимског рада.

Уочена је и потреба за модернизацијом школског простора — од уређења дворишта, преко осавремењивања учионица и мобилијара, до потпуније примене савремених дидактичких средстава и ИКТ технологије. Родитељи истичу да би ваннаставне активности требало више прилагођавати интересовањима ученика и да би систем награђивања за постигнуте резултате требало да буде видљивији.

**АНАЛИЗА РЕЗУЛТАТА ЗА НАСТАВНО ОСОБЉЕ**

У школи се углавном негују добри међусобни односи и подршка међу колегама, а посебно је изражена спремност да се новим запосленима и ученицима помогне у

адаптацији на нову средину. Комуникација са родитељима и ученицима је на завидном

нивоу али резултати указују на то да постоји простор за додатно јачање сарадње и

заједничког учешћа у доношењу одлука.

Запослени високо оцењују рад управе у погледу обезбеђивања безбедности, коришћења ресурса локалне заједнице и подстицања проактивних промена. Одељенске старешине добијају посебне похвале за индивидуални приступ, благовремено информисање родитеља и сарадњу са колегама. Рад педагога и психолога оцењен је као веома ефикасан у пружању подршке ученицима, сарадњи са родитељима и превенцији кризних ситуација.

Систем награђивања ученика за постигнуте резултате је генерално позитивно оцењен, иако део запослених сматра да постоји простор за унапређење у области истицања успеха наставника и њихових професионалних достигнућа. Истиче се и потреба за већим присуством формативног оцењивања у односу на сумативно, као и за додатним улагањима у опремање учионица, модернизацију мобилијара и уређење школског дворишта.

Запослени препознају значај ваннаставних активности и вреднују постојање ученичког парламента као канала кроз који ученици могу изразити своје идеје и потребе. У погледу примене савремених метода рада и размене искустава, иако већина наставника истиче да их примењује, постоји мањи део колектива који овај сегмент оцењује као делимично заступљен, што представља могућност за додатну професионалну размену и усавршавање.

Свеукупно, колектив школе је мотивисан и усмерен ка унапређивању квалитета рада кроз добру сарадњу, отворену комуникацију и континуирано професионално

усавршавање, уз потребу за даљим улагањем у физичке и организационе ресурсе

установе.

**ЗАКЉУЧАК И АНАЛИЗА РЕЗУЛТАТА ЗА ПОМОЋНО ОСОБЉЕ**

Резултати анкете показују да помоћно особље у великој мери позитивно оцењује рад школе, посебно у областима подршке професионалном развоју, лидерским могућностима и обезбеђивању ресурса од стране локалне заједнице и спољашњих партнера. Већина испитаника истиче да су редовно информисани о активностима и врстама подршке, да је школски простор — и унутрашњи и вањски — угодан и функционалан, те да су учионице добро опремљене савременим средствима и

прилагођеним мобилијаром.

Ипак, поједини резултати указују на могућност додатног унапређења у области

лидерских прилика за све запослене, бољег информисања појединих чланова особља,

као и даљег опремања учионица и уређења вањског простора. Безбедност прилаза

школској згради оцењена је веома високом оценом, што представља значајну снагу

установе.

Свеукупно, помоћно особље перципира школу као безбедно, функционално и

подстицајно радно окружење, са јасном подршком руководства, али и са простором за

даље јачање ресурса и организационих могућности.

**ЗАКЉУЧАК**

Самовредновањем рада школе након петогодишњег развојног периода, добили смо податке о нивоима заступљености обавезних области и смерницама за даљи развој и деловање наше школе.

1. **Вредновањем области РУКОВОЂЕЊА,** добили смо податак да наша школа има структуру и систем али јој недостаје доследност и јача повратна веза са ученицима. Препозната је ангажованост управе у доменима безбедности, укључивања свих актера у одлуке и промоцији промена. Постоји значајан простор за побољшање у области укључивања родитеља и ученика у процес одлучивања и евалуације рада школе као и у јачању сарадње са локалном заједницом и релевантним институцијама. Школа се перципира као безбедно, функционално и подстицајно радно окружење.
2. **Вредновањем области ПОДРШКА УЧЕНИЦИМА,** сазнајемо да се високо вреднује ангажовање наших одељењских старешина у развоју позитивне климе у одељењу, индивидуалном приступу сваком детету/ученику и комуникацији с родитељима. Благовремено информисања родитеља, пажња према ученицима који спорије напредују и међусобна сарадња наставника и стручних сарадника ради обезбеђивања подршке ученицима, нешто је што родитељи и ученици препознају у нашој пракси. Рад педагога и психолога оцењен је као веома ефикасан у пружању подршке ученицима, сарадњи са родитељима и превенцији кризних ситуација. Од школе се очекује доследност и јачање повратне веза са ученицима, јер исти изражавају висок осећај припадности школи и висок ниво толеранције у њој. Уважавају се мишљења ученика али има простора да се њихов глас више чује. Неопходно је наставити са јачањем демократске културе у школи и омогућити ученицима да изразе своје идеје и потребе, да учествују кроз разнолике облике партиципације; ученички парламент, вршњачки тимови, секције, часопис, клубови.
3. **Вредновање области НАСТАВА И УЧЕЊЕ,** је указало да се поједини наставници издвајају по примени различитих метода у настави и подршци развоју одговорности и стратегија учења код ученика а да се код свих наставника уочава труд да користе различите методе и развијају критичко мишљење и креативност ученика. Јасна је потреба за више иновативности, примене ИКТ-а и персонализованих стратегија учења, у циљу новог и савременијег приступа образовању. Наставну праксу треба побољшавати и чешћим квалитативним истраживањима унутар одељењских заједница и на наивоу школе. Истиче се и потреба за већим присуством формативног оцењивања у односу на сумативно, као и за додатним улагањима у опремање учионица, модернизацију мобилијара и уређење школског дворишта, као подстицајног амбијента за учење и развој. Ваннаставне активности би требало више прилагођавати интересовањима ученика а систем награђивања за постигнуте резултате требало да буде видљивији.
4. **Вредновањем области ЕТОС-а,** сазнајемо да се у школи углавном негују добри међусобни односи и подршка међу колегама, а посебно је изражена спремност да се новим запосленима и ученицима помогне у адаптацији на нову средину. Постоји простор за унапређење у области истицања успеха наставника и њихових професионалних достигнућа као и простор за бољу информисаност унутар колектива. Подршке професионалном развоју зпослених је присутна и континуирана; реализована кроз рад у тимовима и омогућава развој лидерства и иновација.
5. **Вредновање области ПАРТИЦИПАЦИЈЕ** свих заинтересованих учесника у образовно-васпитном процесу, закључујемо да су ученици и родитељи веома заинтересовани да учествују у процесима одлучивања и процесима евалуације рада школе. Иако је рад школе и њених ученика видљив у локалној средини, увек је корисно предузети додатне мере за заједничка деловања у сврхе промоције и унапређивања образовања у средини у којој делујемо. Културне установе, спортска друштва, образовне и здравствене установе у локалу, представљају ресурсе који школи стоје на располагању. Ваннаставне активности ученика и усмерена ангажовања родитеља треба да допринесу јачању обостране партиципације на релацији школа-локална заједница.
6. **Вредновање области ИНФРАСТРУКТРУЕ**, указаује на потребу континуираног осавремењавања учионица, кабинета и учила, модернизовања мобилијера и оплемењивња вањског простра и зона одмора; школско двориште, ходници.

Поред неопходне финансијске подршке локалне самоуправе и МПС, требало би радити и на обезбеђивању средстава од стране сензитивисаних локалних предузетника и родитеља да се укључе у материјалну, логистичку и креативну подршку школи.

**ПРИЛОГ / у наставку документа**

Графичка обрада резултата испитивања садржи графички и дескриптивни приказ степена заступљености датих одговора, за предвиђене области вредновања.